**Godātie studenti!**

**Vēlos Jūs informēt, ka augstskola savu darbu ārkārtas apstākļos NAV PĀRTRAUKUSI: esam nodrošinājuši iespējas lekcijas Jums klausīties *onlainā*, par tām Jūs saņemsiet sīkāku informāciju no Studiju daļas.**

**Diplomandiem darba aizstāvēšanas iespējas arī ir nodrošinātas *onlainā*, tāpēc mudinu Jūs rūpīgi konsultēties ar saviem vadītājiem (telefoniski vai ar e-pastiem).**

Esam nodrošinājuši Jums iespēju katras nedēļas pirmdienā, trešdienā un piektdienā sociālās saziņas vietnē FACEBOOK stundas garumā (pieslēdzoties Latvijas Kristīgās akadēmijas lapai no plkst. 18.00) noklausīties doc. Gunta Dišlera analīzi par sv. Jāņa Pakāpnieka grāmatu “Kāpnes uz debesīm”. Šis darbs ir nepieciešams ikvienam,, lai saprastu, kā norit cilvēka garīgā dzīve. Lai Jūs varētu saņemt NOVĒRTĒJUMU par šī darba “izlasīšanu” kopā ar Gunti Dišleru – lūdzam reģistrēt savu klātbūtni lasījuma straumējumā.

Lūdzam klausīties, fokusējoties uz šādiem jautājumiem:

1. Kādi ir galvenie cilvēkam nepieciešamie tikumi?
2. Kādas ir un kā izpaužas cilvēkam piemītošās kaislības?
3. Kas ir paklausība? Par kādu paklausību runā sv. Jānis Pakāpnieks?
4. Kas un kāds ir kristietis? Kāpēc?
5. Kā var un kā nevar uzvarēt sevī mītošās kaislības?
6. Kas ir pareiza / nepareiza garīgā dzīve?
7. Kas ir un kā izpaužas garīgie maldi?
8. Kas ir spriestspēja?
9. Kas ir lēnprātība, kādā veidā tā izpaužas?
10. Kas ir grēknožēla?
11. Kādu dzīvi drīkst nosaukt par dzīvi cietumā?
12. Kas ir paškritika u7n kas ir grēksūdze?
13. Kā Jūs saprotat sv. Jāņa Pakāpnieka teicienu “Kur ir Tā Kunga Gars, tur nokrīt grēka važas?”
14. Kas ir un kāpēc cilvēkam piemīt bailes no nāves?
15. Kā Jūs saprotat vārdus “Atceries savu galu un tu nemūžam negrēkosi?”
16. Raksturojiet jēdzienus “skumjas” un “sēras”!
17. Raksturojiet lēnprātību kā cilvēka dvēseles stāvokli!
18. Kāpēc dusmas sagrauj cilvēka dvēseli?
19. Kāpēc dusmas ir pats lielākais šķērslis gudrībai un Svētā Gara darbībai cilvēkā?
20. Kas ir ļaunatminības grēks?
21. Kāpēc aprunāšana ir viens no smagākajiem cilvēka grēkiem?
22. Raksturojiet sv. Jāņa Pakāpnieka vārdus: “Apskaidrotā klusēšana ir lūgšanu māte”! Ko nozīmē “savaldīt mēli”?
23. Kāpēc melošana iznīcina Dieva žēlastību?
24. Kāpēc liekulība ir melu māte? Kāpēc izlikšanās un meli sagrauj cilvēka dvēseli?
25. Kas ir depresijas (grūtsirdības) avoti? Kāpēc būt grūtsirdīgam nozīmē būt mirušam?
26. Kas ir “vēdera liekulība”? Kas ir rijība?
27. Raksturojiet atturīgu cilvēka!
28. Kāpēc Austrumu Baznīca uzskata sapņošanu par dēmonu darbības lauku?
29. Kā Jūs raksturotu šķīstu cilvēku? Kādās nozīmēs šis vārds lietots grāmatā?
30. Raksturojiet mantkārības kaislību un to, kā ar to cīnīties?
31. Kā sv. Jāpnis Pakāpnieks ir raksturojis jēdzienu “nabadzība”?
32. Kas ir dvēseles nejūtība?
33. Kā būtu jāpielūdz Dievs? Kas notiek ar cilvēku lūgšanu brīdī?
34. Kā izpaužas cilvēka mazdūšība?
35. Kas ir “atrasties garīgā nomodā”?
36. Raksturojiet godkāres kaislību cilvēkā! Ko tā bloķē, garīgo ceļu ejot?
37. Raksturojiet “neprātīgo lepnību”! Kāpēc lepnība tiek saukta par galēju dvēseles nabadzību?
38. Kas ir ļauns prāts?
39. Kādā veidā var noskaidrot, vai cilvēks ir vai nav tikumīgs?
40. Lūdzu paskaidrojiet jēdzienu “dvēseles klusums”!
41. Paskaidrojiet sv. Jāņa Pakāpnieka vārdus “Stipra ticība ir atteikšanās māte”. No kā cilvēkam vajag atteikties?
42. Kas ir pazemība un kā to iegūt?
43. Kas ir cilvēka dvēseles augšāmcelšanās un kas ir nāve pirms kapa?
44. Raksturojiet tikumu triādi: ticība, cerība, mīlestība.

Savas atbildes varat iesūtīt Akadēmijas Studiju daļā pēc katru nedēļu noklausītajiem lasījumiem (ja esat saņēmuši atbildi).

Lasījumi pieejami FB vietnē arī pēc tiešsaistes straumējuma un Jūs varat pie tiem atgriezties izdevīgā laikā.

Mēs gaidīsim Jūsu atbildes, izlabosim tās – ja nepieciešams, un beigās informēsim Jūs par novērtējumu. Atbildes tiks apkopotas, summēts novērtējums un Jūs saņemsiet VIDĒJO ATZĪMI, kas galu galā parādīsies Jūsu diplomā par Antropoloģijas zināšanu kursu.

Atbildes rakstiet precīzas, konkrētas un loģiski pārdomātas.

Paldies par piedalīšanos!

No sirds novēlot spēku, pacietību un veselību (un imunitāti) šajā mums visiem grūtajā laikā. Lai ar Jums un Jūsu ģimenēm ir Dieva svētība.

Ar cieņu,

*Prof. Skaidrīte Gūtmane*